เงินบาทปิดตลาด30.68/72
ธนาคารกรุงเทพ รายงาน เงินบาทปิดตลาดเย็นนี้อยู่ที่ระดับ 30.68/72 แข็งค่าตามค่าเงินในภูมิภาค
24 ก.ย. 2553

ธนาคารกรุงเทพ รายงาน เงินบาทปิดตลาดเย็นนี้อยู่ที่ระดับ 30.68/72 แข็งค่าตามค่าเงินในภูมิภาค
นักบริหารเงินจากธนาคารกรุงเทพ เปิดเผยว่า เงินบาทปิดตลาดเย็นนี้อยู่ที่ระดับ 30.68/72 บาท/ดอลลาร์ ปรับตัวแข็งค่าเล็กน้อยจากเปิดตลาดช่วงเช้าที่ระดับ 30.69/71 บาท/ดอลลาร์ แต่ระหว่างวันปรับตัวเคลื่อนไหวในกรอบแคบๆ โดยหลังเปิดตลาดเงินบาทก็ปรับตัวอ่อนค่าตามเงินเยนที่คาดการณ์ว่าธนาคารกลางญี่ปุ่น(BOJ) เข้าแทรกแซง ก่อนจะกลับมาปรับตัวแข็งค่าในช่วงบ่ายตามเงินเยนและเงินยูโร
"ปรับตัวแข็งค่าเล็กน้อย แต่ระหว่างวันเคลื่อนไหวตามค่าเงินในภูมิภาค" นักบริหารเงิน กล่าว
ปัจจัยที่ตลาดจับตาดูเป็นการประกาศตัวเลขยอดขายบ้านใหม่ของสหรัฐ แต่เชื่อว่าหากไม่แตกต่างจากที่ตลาดคาดการณ์ไว้ก็คงมีผลต่อตลาดตามภาวะปกติไม่มากนัก ขณะที่ราคาทองคำในตลาดโลกปรับตัวสูงถึง 1,300 ดอลลาร์/ออนซ์
สำหรับความเคลื่อนไหวของสกุลเงินหลักต่างประเทศ เงินเยนอยู่ที่ระดับ 84.20 เยน/ดอลลาร์ ปรับตัวแข็งค่าจากระดับ 84.55 เยน/ดอลลาร์ ส่วนเงินยูโรอยู่ที่ระดับ 1.3400 ดอลลาร์/ยูโร ปรับตัวแข็งค่าจากระดับ 1.3331 ดอลลาร์/ยูโร 
นักบริหารเงิน คาดว่า สัปดาห์หน้าเงินบาทจะเคลื่อนไหวในกรอบระหว่าง 30.55-30.85 บาท/ดอลลาร์
"ช่วงสั้น(เงินบาท)มีโอกาส sideway แต่ค่อนข้างไปทางแข็งค่า ให้ดูทิศทางดอลลาร์เป็นหลัก" นักบริหารเงิน กล่าว